Plurali nun rigulari

Palori chi finìscinu cu «-iu» e «-ia» 
 Siddu l'accentu casca supra la «i», la palora pigghia li duppi «i» chi si prunùnzanu, p'asempiu: ziu -> zìi; malatia -> malatìi, tiurìa -> tiurìi, disìu -> disìi, farmacìa -> farmacìi; mittennu l'accentu supra la «ì» accintata (avvisu: si senti puru nta certi parrati: malatìei, tiurìei, eccetra)
 Siddu l'accentu nun casca supra la «i», cci sunnu tri pussibbilitati:
 si usa la «i» sìmprici, p'asempiu: figghiu -> figghi, oricchia -> oricchi, goccia -> gocci, raggia -> raggi (la nostra prifirenza ntâ wikipedia siciliana)
 'n sicilianu si pò usari lu circunflessu pi li formi plurali, p'asempiu: nutizzia -> nutizzî, asempiu -> asempî, variu -> varî, grazzia - grazzî, studiu -> studî ; ma nuàutri prifiremu, pi na chistioni di praticitati, nun usari lu circunflessu ntâ fini dî palori (pirò nun cunziddiramu comu erruri lu sò usu). Pi sapìrinni chiossai jiti ddà.
 o li palori si ponnu finiri cu dui «i» senza n'accentu nè lu circunflessu: nutizzii, asempii, varii, grazzii, studii, ecc.
 Ccizzioni: diu/dia -> dei (o dìi); idia -> idei (o idìi); cocciu -> coccia, gigghiu -> gigghia, jinocchiu -> jinocchia, ogghiu -> ogghia, vaddia -> vaddia, ecc.

 Sustantivi fimminili chi finìscinu cu «-u» 
 la ficu -> li ficu
 la manu -> li manu
 la soru -> li soru

 Sustantivi chi finìscinu chî vucali accintati 
 lu cafè -> li cafè
 la cità -> li cità (o la citati -> li citati)
 lu tassì -> li tassì
 la tribbù -> li tribbù

 Sustantivi chi sunnu cuntrazzioni 
 lu cìnima -> li cìnima
 la fotu -> li fotu

 Sustantivi masculini chi pìgghianu «-a» ô plurali 
 In linea di principiu, finisciunu câ «-a» ô plurali sustantivi “neutri” (grammaticalmenti masculini, ma logicamenti non masculini e non fimminini) chi finisciunu câ «-u» ô singulari, comu succidia ntô Latinu. Ad esempiu, “ovu rossu” diventa ô plurali sicuramenti “ova rossi” e no “ova rossa” picchì “rossi” è aggittivu e non sustantivu. “Lupu” diventa sicuramenti “lupi” e no “lupa” picchì non è “neutru” ma masculinu. Poi ognin parrata havi i so tradizzioni e prifirenzi, pi’ cui è cumuni truvari parti unni si dici “chiovi” inveci chi’ “chiova” o “firrara” inveci chi’ “firrari”. Certi paroli hannu singulari stissu e plurali differenti, comu “corpa” (bastunati) e “corpi” (strutturi) chi ô singulari su’ tutt’e ddui “corpu”. L’eccezzioni su’ assai e non si po’ dari na regula assuluta.
 l'`aceddu -> l'acedda / l'aceddi
 lu calamaru -> li calamara / li calamari
 lu cannolu -> li cannola
 lu cannarozzu -> li cannarozza
 lu celu -> li cela / li celi
 lu chilu -> li chila
 lu chiovu -> li chiova
 lu chiumazzu -> li chiumazza
 lu ciriveddu -> li cirivedda
 lu cocciu -> li coccia
 lu cornu -> li corna
 lu discu -> li disca
 lu fìcatu -> li fìcata
 lu filu -> li fila
 lu focu -> li foca
 lu fruttu -> li frutta
 lu gigghiu -> li gigghia
 lu gruppu (it: il nodo) -> li gruppa (it: i nodi)
 lu jardinu -> li jardina
 lu jìditu -> li jìdita
 lu jinocchiu -> li jinocchia
 lu jornu -> li jorna
 lu labbru -> li labbra
 lu libbru -> li libbra / li libbri
 lu lignu -> li ligna
 lu linzolu -> li linzola
 lu migghiu -> li migghia
 lu muru -> li mura
 lu nùmmuru -> li nùmmura (o lu nùmmiru -> li nùmmira)
 lu nomu -> li noma / li nomi
 l'ogghiu -> l'ogghia
 l'ossu -> l'ossa
 l'ovu -> l'ova
 lu paradisu -> li paradisa
 lu piattu -> li piatta
 lu pilu -> li pila
 lu pizzu -> li pizza
 lu piru -> li pira
 lu prunu -> li pruna
 lu pugnu -> li pugna
 lu pumu -> li puma
 lu signu -> li signa
 lu sirvizzu -> li sirvizza
 lu solu -> li sola
 lu spicchiu -> li spicchia
 lu tozzu -> li tozza
 lu tronu -> li trona
 lu trenu -> li trena / li treni
 l'ugnu -> l'ugna
 lu vrazzu -> li vrazza
 lu vudeddu -> li vudedda

 Sustantivi chi finiscinu cu «-aru», «-uni», e «-uri» 
 l'amministraturi -> l'amministratura
 lu baruni -> li baruna
 lu buttunaru -> li buttunara
 lu buttuni -> li buttuna
 lu campiuni -> li campiuna
 lu cumuni -> li cumuna
 lu cintinaru -> li cintinara
 lu ciuri -> li ciura / li ciuri
 lu cumpusituri -> li cumpusitura
 lu dutturi -> li duttura
 lu firraru -> li firrara
 lu liuni -> li liuna
 lu migghiaru -> li migghiara
 lu pagghiaru -> li pagghiara
 lu paru -> li para
 lu patruni -> li patruna
 lu piccaturi -> li piccatura
 lu prufissuri -> li prufissura
 lu scaluni -> li scaluna
 lu scarparu -> li scarpara
 lu tabbaccaru -> li tabbaccara
 lu tradituri -> li traditura
 lu turruni -> li turruna
 lu vasuni -> li vasuna
 lu vastuni -> li vastuna

 Àutri 
 lu ciumi -> li ciùmira / li ciuma / li ciumi
 lu corpu (corpus) -> li còrpura / li corpa / li corpi
 lu cuntu -> li cunta / li cunti
 lu jocu -> li jòcura / li joca / li jochi
 lu nidu -> li nìdira / li nidi
 l'omu -> l'òmini
 lu puzzu -> li pùzzura / li puzzi
 lu sonu -> li sònura / li sona / li soni
 lu sonnu -> li sònnira / li sonni
 lu tempu -> li tèmpura / li tempa / li tempi
 lu voscu -> li vòscura / li vòschira / li vosca / li voschi
 lu ventu -> li vèntira / li venta / li venti

N'àutra cosa, certi palori s'attròvanu sulu ô singulari:  la rina; la cira; lu meli; lu sucu; l'argentu, eccetra.

Catigurìa:Lingua siciliana